Na temelju čl. 10. st.1. i čl. 12. st.1. Zakona o poljoprivrednom zemljištu („NN“, broj 20/18 i 115/18), čl. 4. st. 1., Pravilnika o agrotehničkim mjerama („NN“ broj 22/19), čl. 8. st. 2. Zakona o zaštiti od požara (NN RH 92/10), i članka 33. Statuta Grada Gospića („Službeni vjesnik Grada Gospića“ broj 07/09, 5/10, 07/10, 01/12, 02/13, 03/13 - pročišćeni tekst, 07/15 i 01/18), Gradsko vijeće Grada Gospića, na sjednici, održanoj \_\_\_\_\_\_. 2019. godine donosi

**ODLUKU**

**o agrotehničkim mjerama, mjerama za uređivanje, održavanje poljoprivrednih rudina i posebnih mjera zaštite od požara**

**na području Grada Gospića**

**I. OPĆE ODREDBE**

**Članak 1.**

Ovom Odlukom o agrotehničkim mjerama te uređivanju i održavanju poljoprivrednih rudina na području Grada Gospića (u daljnjem tekstu: Odluka) propisuju se agrotehničke mjere koje moraju provoditi vlasnici i posjednici poljoprivrednog zemljišta prilikom obrade poljoprivrednog zemljišta kako se ne bi umanjila njegova bonitetna vrijednost.

**Članak 2.**

Poljoprivrednim zemljištem u smislu ove Odluke smatraju se poljoprivredne površine koje su po načinu uporabe u katastru opisane kao: oranice, vrtovi, livade, pašnjaci, voćnjaci, maslinici, vinogradi, ribnjaci, trstici i močvare kao i drugo zemljište koje se može privesti poljoprivrednoj proizvodnji.

**II. AGROTEHNIČKE MJERE**

**Članak 3.**

U cilju održavanja poljoprivrednog zemljišta sposobnim za poljoprivrednu proizvodnju i sprečavanje nastajanja štete na istom, propisuju se sljedeće agrotehničke mjere:

1. minimalna razina obrade i održavanja poljoprivrednog zemljišta povoljnim za uzgoj biljaka,
2. sprječavanje zakorovljenosti i obrastanja višegodišnjim raslinjem,
3. suzbijanje organizama štetnih za bilje,
4. gospodarenje biljnim ostatcima
5. održavanje organske tvari i humusa u tlu,
6. održavanje povoljne strukture tla,
7. zaštita od erozije
8. održavanje plodnosti tla.
9. **Minimalna razina obrade i održavanja poljoprivrednog zemljišta povoljnim za uzgoj biljaka**

**Članak 4.**

Minimalna razina obrade i održavanja poljoprivrednog zemljišta podrazumijeva provođenje najnužnijih mjera u okviru prikladne tehnologije, a posebno:

1. redovito obrađivanje i održavanje poljoprivrednog zemljišta u skladu s određenom biljnom vrstom i načinom uzgoja, odnosno katastarskom kulturom poljoprivrednog zemljišta
2. održavanje ili poboljšanje plodnosti tla
3. održivo gospodarenje trajnim pašnjacima i livadama
4. održavanje površina pod trajnim nasadima u dobrom proizvodnom stanju
5. **Sprječavanje zakorovljenosti i obrastanja višegodišnjim raslinjem**

**Članak 5.**

1. Vlasnici i posjednici poljoprivrednog zemljišta dužni su primjenjivati odgovarajuće agrotehničke mjere obrade tla i njege usjeva i nasada u cilju sprječavanja zakorovljenosti i obrastanja višegodišnjim korovom poljoprivrednog zemljišta.
2. Kod sprječavanja zakorovljenosti i obrastanja višegodišnjim raslinjem i njege usjeva potrebno je dati prednost ne kemijskim mjerama zaštite bilja kao što su mehaničke, fizikalne, biotehničke i biološke mjere zaštite, a kod korištenja kemijskih mjera zaštite potrebno je dati prednost herbicidima s povoljnijim eko toksikološkim svojstvima je dati prednost herbicidima s povoljnijim eko toksikološkim svojstvima.
3. **Suzbijanje organizama štetnih za bilje**

**Članak 6.**

Vlasnici odnosno posjednici poljoprivrednog zemljišta dužni su suzbijati organizme štetne za bilje, a kod suzbijanja obvezni su primjenjivati temeljna načela integrirane zaštite bilja sukladno posebnim propisima koji uređuju održivu uporabu pesticida.

Nakon provedenog postupka iz stavka 1. ovog članka vlasnici odnosno posjednici poljoprivrednog zemljišta dužni su ambalažu od utrošenih sredstava za zaštitu bilja odlagati prema uputama proizvođača koje su priložene uz ta sredstva.

1. **Gospodarenje biljnim ostatcima**

**Članak 7.**

1. U trogodišnjem plodoredu dozvoljeno je samo u jednoj vegetacijskoj godini uklanjanje biljnih ostataka s poljoprivrednih površina osim u slučajevima njihovog daljnjeg korištenja u poljoprivredi u smislu hrane ili stelje za stoku i u slučaju njihove potencijalne opasnosti za širenje organizama štetnih za bilje.
2. Vlasnici odnosno posjednici poljoprivrednog zemljišta moraju ukloniti sa zemljišta sve biljne ostatke koji bi mogli biti uzrokom širenja organizama štetnih za bilje u određenom agrotehničkom roku u skladu s biljnom kulturom.

**Članak 8.**

* 1. Agrotehničke mjere gospodarenja s biljnim ostatcima obuhvaćaju:

1. primjenu odgovarajućih postupaka s biljnim ostatcima nakon žetve na poljoprivrednom zemljištu na kojem se primjenjuje konvencionalna i reducirana obrada tla
2. primjenu odgovarajućih postupaka s biljnim ostatcima na površinama na kojima se primjenjuje konzervacijska obrada tla
3. obvezu uklanjanja suhih biljnih ostataka ili njihovo usitnjavanje ciljem malčiranja površine tla nakon provedenih agrotehničkih mjera u višegodišnjim nasadima
4. obvezu odstranjivanja biljnih ostataka nakon sječe i čišćenja šuma, putova i međa na šumskom zemljištu, koje graniči s poljoprivrednim zemljištem te se ovaj materijal mora zbrinuti/koristiti na ekološki i ekonomski održiv način, kao što je izrada komposta, malčiranje površine, alternativno gorivo i sl.
   1. Žetveni ostatci ne smiju se spaljivati, a njihovo je spaljivanje dopušteno samo u cilju sprečavanja širenja ili suzbijanja organizama štetnih za bilje uz provođenje mjera zaštite od požara sukladno posebnim propisima.
5. **Održavanje organske tvari i humusa u tlu**

**Članak 9.**

* 1. Organska tvar u tlu održava se provođenjem minimalno trogodišnjeg plodoreda prema pravilima struke ili uzgojem usjeva za zelenu gnojidbu ili dodavanjem poboljšivača tla.
  2. Trogodišnji plodored podrazumijeva izmjenu u vremenu i prostoru: strne žitarice – okopavine – leguminoze ili industrijsko bilje ili trave ili djeteline ili njihove smjese.
  3. Redoslijed usjeva u plodoredu mora biti takav da se održava i poboljšava plodnost tla, povoljna struktura tla, optimalna razina hraniva u tlu.
  4. Trave, djeteline, djetelinsko-travne smjese sastavni su dio plodoreda i mogu na istoj površini ostati duže od tri godine.
  5. Podusjevi, međuusjevi i ugar smatraju se sastavnim dijelom plodoreda.

**Članak 10.**

Kod planiranja održavanja razine organske tvari u tlu potrebno je unositi žetvene ostatke u tlu primjenom konvencionalne, reducirane ili konzervacijske obrade tla i uravnoteženo gnojiti tlo organskim gnojem ili uzgojem usjeva za zelenu gnojidbu.

1. **Održavanje povoljne strukture tla**

**Članak 11.**

* 1. Korištenje mehanizacije mora biti primjereno stanju poljoprivrednog zemljišta i njegovim svojstvima.
  2. U uvjetima kada je tlo zasićeno vodom, poplavljeno ili prekriveno snijegom zabranjeno je korištenje poljoprivredne mehanizacije na poljoprivrednom zemljištu, osim prilikom žetve ili berbe usjeva.

1. **Zaštita od erozije**

**Članak 12.**

Agrotehničkim mjerama, u svrhu zaštite poljoprivrednog zemljišta od erozije vodom i vjetrom, razumijeva se zabrana skidanja humusnog, odnosno oraničnog sloja površine poljoprivrednog zemljišta.

Vlasnici i posjednici poljoprivrednog zemljišta dužni su održavati dugogodišnje nasade i višegodišnje kulture podignute radi zaštite od erozije na tom zemljištu.

1. Na nagnutim terenima (>15%) obveza je provoditi pravilnu izmjenu usjeva.
2. Međuredni prostori na nagnutim terenima (>15%) pri uzgoju trajnih nasada moraju biti zatravljeni, a redovi postavljeni okomito na nagib terena.
3. Na nagibima većim od 25% zabranjena je sjetva jarih okopavinskih usjeva rijetkog sklopa.
4. Na prostorima gdje dominiraju teksturno lakša tla pored konzervacijske obrade u cilju ublažavanja pojave i posljedica erozije vjetrom moraju se podići vjetrozaštitni pojasi.
5. **Održavanje plodnosti tla**

**Članak 13**.

Plodnost tla se mora održavati primjenom agrotehničkih mjera, uključujući gnojidbu, gdje je primjenjivo, kojom se povećava ili održava povoljan sadržaj makro i mikrohraniva u tlu, te optimalne fizikalne i mikrobiološke značajke tla.

Fizičke i pravne osobe upisane u Upisnik poljoprivrednika dužne su pratiti stanje poljoprivrednog zemljišta evidentiranog u sustav za identifikaciju poljoprivrednih parcela i evidenciju uporabe poljoprivrednog zemljišta u digitalnom grafičkom obliku (u daljnjem tekstu: ARKOD sustav) ispitivanjem plodnosti tla te voditi evidenciju o primjeni gnojiva (mineralnih i organskih), poboljšivača tla i pesticida.

1. **MJERE ZA UREĐIVANJE I ODRŽAVANJE POLJOPRIVREDNIH RUDINA**

**Članak 14.**

Kao mjere za uređivanje i održavanje poljoprivrednih rudina određuju se:

1. održavanje živica i međa,
2. održavanje poljskih putova,
3. uređivanje i održavanje kanala oborinske odvodnje,
4. sprječavanje zasjenjivanja susjednih čestica,
5. sadnja i održavanje vjetrobranskih pojasa.
6. **Održavanje živica i međa**

**Članak 15.**

Vlasnici odnosno posjednici poljoprivrednog zemljišta dužni su održavati i uređivati *živice* na sljedeći način:

1. krčiti ih ili orezivati, najmanje jedan (1) puta godišnje,
2. formirati ih na način da ne ometaju promet, vidljivost i preglednost poljskog puta,
3. sjeći i orezivati visoko grmlje te pojedinačna grupna stabla uz živicu pazeći da se pritom ne oštećuje poljoprivredno zemljište i putovi.

**Članak 16.**

Vlasnici odnosno posjednici poljoprivrednog zemljišta dužni su uređivati *međe* na sljedeći način:

1. krčiti živice, grmlja i stabala na međi koje zasjenjuje poljoprivredno zemljište,
2. redovito suzbijati korov na međi,
3. živicu na međi održavati na način da širinom ne prelazi površinu međe odnosno da visinom ne zasjenjuje i šteti susjednom poljoprivrednom zemljištu.

Radi održavanja u ispravnom stanju živica i međa zabranjeno je:

1. podizanje živica na međi uz poljske putove ako bi ona nanosila štetu susjednom poljoprivrednom zemljištu ili smetala prometu, vidljivosti i preglednosti poljskih putova,
2. neovlašteno preoravanje i pomicanje međa,
3. paljenje grmlja, korova i otpada uz živicu i na međi.
4. **Održavanje poljskih putova**

**Članak 17.**

Poljskim putom u smislu ove Odluke smatra se površina koja se koristi za pristup poljoprivrednom i šumskom zemljištu i pristupačan je većem broju raznih korisnika po bilo kojoj osnovi.

Vlasnici odnosno posjednici poljoprivrednog zemljišta dužni su zajednički uređivati i održavati poljske putove koje koriste.

Pod održavanjem poljskih putova smatra se naročito:

1. redovito uređivanje i održavanje poljskih putova tako da ne ometaju provođenje agrotehničkih mjera i prolazak vatrogasnih vozila,
2. nasipavanje oštećenih dionica i udarnih rupa odgovarajućim kamenim materijalom,
3. čišćenje i održavanje odvodnih kanala, propusta i sistema odvodnje i otjecanja oborinskih voda,
4. sprečavanje širenja živica i drugog raslinja uz putove,
5. sječa pojedinih stabala ili grana koje otežavaju korištenje puta
6. održavanje suhozida, saniranje oštećenih dijelova suhozida i prolaza,
7. sprječavanje oštećivanja putova njihovim nepravilnim korištenjem (vuča trupaca, preopterećenje, neovlašteni građevinski zahvati, nasipavanje otpadnim materijalom i sl.)
8. sprječavanje uzurpacije putova i zemljišta u njihovom zaštitnom pojasu.

Poljski put se održava sukladno propisima o nerazvrstanim cestama i komunalnom gospodarstvu.

**Članak 18.**

Zabranjuju se sve radnje koje mogu dovesti do uništavanja poljskih putova, a naročito:

1. preoravanje poljskih putova,
2. sužavanje poljskih putova,
3. uništavanje zelenog pojasa uz poljske putove,
4. nanošenje zemlje i raslinja na poljske putove prilikom obrađivanja zemljišta,
5. skretanje oborinskih i drugih voda na poljske putove,
6. nasipavanje poljskih putova otpadnim materijalom.

**3. Uređivanje i održavanje kanala oborinske odvodnje**

**Članak 19.**

Vlasnici odnosno posjednici poljoprivrednih zemljišta kroz koje prolaze prirodni ili umjetni kanali oborinskih voda te vlasnici odnosno posjednici tih kanala dužni su ih čistiti tako da se spriječi odronjavanje zemlje, zarastanje korovom i raslinjem, odnosno omogući prirodni tok oborinskih voda.

Zabranjuje se svako zatrpavanje kanala iz stavka 1. i 2. ovog članka osim kada se to radi temeljem projektne dokumentacije i valjane dozvole nadležnih tijela koju je ishodio vlasnik poljoprivrednog zemljišta.

U svrhu održavanja kanala u dobroj funkciji za odvođenje suvišne vode s poljoprivrednih površina naročito je zabranjeno:

1. mijenjati smjer kanala bez suglasnosti nadležnog tijela,

2. uz kanale na udaljenosti manjoj od 2 metra od ruba kanala obrađivati zemlju, kopati zemlju, šljunak ili pijesak i obavljati druge radnje kojima se mogu oštetiti kanali ili poremetiti njihovo funkcioniranje.

**4. Sprječavanje zasjenjivanja susjednih čestica**

**Članak 20.**

Radi sprječavanja zasjenjivanja susjednih parcela na kojima se vrši poljoprivredna proizvodnja, zabranjuje se sadnja visokog raslinja neposredno uz međe.

U slučaju postupanja protivno st. 1. ovog članka oštećeni vlasnici i posjednici poljoprivrednih parcela mogu poduzimati radnje za naknadu štete po Zakonu o vlasništvu i drugim stvarnim pravima.

Vlasnici odnosno posjednici poljoprivrednih zemljišta ne smiju sadnjom voćaka ili drugih visokorastućih kultura zasjenjivati susjedne parcele te tako onemogućavati ili umanjivati poljoprivrednu proizvodnju na tim parcelama.

Pojedinačna stabla, odnosno trajni nasadi, sade se ovisno o njihovom habitusu, na dovoljnoj udaljenosti od susjednih parcela da ne zasjenjuju susjedno zemljište.

1. **Sadnja i održavanje vjetrobranskih pojasa**

**Članak 21.**

Radi uređivanja i održavanja poljoprivrednih rudina, a na područjima na kojima je zbog izloženosti vjetru većeg intenziteta ili duljeg trajanja otežana ili smanjena poljoprivredna proizvodnja, vlasnik je dužan određeni pojas zemljišta zasaditi stablašicama.

Stablašice koje čine vjetrobrani pojas vlasnici su dužni redovito održavati i obnavljati.

1. **POSEBNE MJERE ZAŠTITE OD POŽARA**

**Članak 22.**

Radi sprečavanja požara na poljoprivrednom zemljištu vlasnici i posjednici dužni su:

1. održavati, uređivati i čistiti međe, živice, kanale te poljske i šumske putove,
2. uklanjati suhe biljne ostatke nakon provedenih agrotehničkih mjera i nakon žetve, berbe i sl., najkasnije do 1. lipnja tekuće godine,
3. odstraniti biljne ostatke nakon sječe i čišćenja šume, putova i međa na šumskom zemljištu koje graniči s poljoprivrednim zemljištem,
4. uz međe preorati ili očistiti zemljište zatravljeno suhim biljem i biljnim otpadom,
5. spaljivanje i uništavanje biljnih otpadaka i korova na poljoprivrednom i šumskom zemljištu vršiti samo uz poduzimanje odgovarajućih mjera opreza propisanih Zakonom o zaštiti od požara.

**Članak 23.**

Spaljivanje korova, trave i drugog otpadnog materijala biljnog porijekla te loženje vatre na poljoprivrednim površinama može se obavljati ako su poduzete sljedeće mjere opreznosti:

1. ako se spaljivanje korova i loženje vatre na otvorenom prostoru obavlja na većoj poljoprivrednoj površini, vlasnici i posjednici poljoprivrednog zemljišta dužni su tražiti odobrenje nadležne Javne vatrogasne postrojbe ili Dobrovoljnog vatrogasnog društva koji će osigurati dežurstvo odgovarajućeg broja vatrogasaca s opremom za gašenje požara, a na manjim površinama treba primijeniti potrebne mjere zaštite od požara,
2. mjesto spaljivanja korova i loženja vatre na otvorenom prostoru mora biti:

* najmanje 50 metara udaljeno od gospodarskih i stambenih objekata,
* najmanje 200 m od ruba šumskog zemljišta i dovoljno udaljeno od krošnji stabala i nasada na susjednim parcelama,
* te na udaljenosti većoj od 100 metara od stogova slame i sijena i drugih objekata u kojima je uskladišteno sijeno, slama i drugi zapaljivi materijal,

1. mjesto spaljivanja mora biti tako odabrano da se vatra ne može proširiti preko gorivog materijala na zemlji, kao ni prelijetanja iskri,
2. osoba koja obavlja spaljivanje korova i loženje vatre na otvorenom prostoru mora biti punoljetna, stalno prisutna pri spaljivanju s pričuvnom opremom za gašenje požara (lopata, kanta napunjena vodom i sl.),
3. osobe koje su izvršile spaljivanje korova i loženje vatre na otvorenom prostoru dužne su mjesto spaljivanja pregledati i ostatke u potpunosti pogasiti,
4. kao i poduzimati ostale mjere opreza sukladno važećim propisima kojima je uređeno područje zaštite od požara.

Osoba koja spaljuje korov i pali vatru na otvorenom prostoru kod podnošenja zahtjeva za odobrenjem dužna je navesti:

1. podatke o vremenu i mjestu paljenja,
2. naziv i veličinu površine paljenja,
3. broj osoba koje će obavljati paljenje i osiguranje,
4. opis tvari koje će se spaljivati,
5. preventivne mjere koje će se poduzeti u vrijeme paljenja i
6. osobne podatke osobe koja prijavljuje, odnosno obavlja paljenje ili spaljivanje.

**Članak 24.**

Zabranjeno je spaljivanje korova i loženje vatre na otvorenom prostoru u sljedećim uvjetima:

* u razdoblju od 01. lipnja do 30. rujna tekuće godine,
* za vrijeme jakog vjetra i noću (od 19.00 do 05.00 sati),
* za vrijeme sezone žetve i zrenja poljoprivrednih kultura.

Iznimno, pravne ili fizičke osobe koje namjeravaju ložiti vatru na otvorenom u periodu iz stavka 1., toč.1. ovog članka, dužne su zatražiti odobrenje nadležne Javne vatrogasne postrojbe ili Dobrovoljnog vatrogasnog društva te organiziranje vatrogasnog dežurstva.

1. **IZVJEŠĆA**

**Članak 25.**

Grad Gospić podnosi Ministarstvu i Hrvatskom centru za poljoprivredu, hranu i selo godišnje izvješće o primjeni propisanih mjera iz ove Odluke do 31. ožujka svake tekuće godine za prethodnu godinu.

1. **NADZOR**

**Upravni i inspekcijski nadzor**

**Članak 26.**

Upravni nadzor nad provedbom ove Odluke obavlja Ministarstvo poljoprivrede.

Inspekcijski nadzor nad provedbom ove Odluke obavlja poljoprivredna inspekcija.

Poslove poljoprivredne inspekcije obavljaju poljoprivredni inspektori sukladno odredbama Zakona o poljoprivrednom zemljištu i propisu kojim je uređen djelokrug i ovlasti poljoprivredne inspekcije.

**Članak 27.**

Nadzor nad provođenjem ove Odluke provodi poljoprivredni redar Grada Gospića.

Poljoprivredno redarstvo može se organizirati kao zajedničko u suradnji s drugim općinama i gradovima Ličko senjske županije, temeljem posebne Odluke Gradskog vijeća Grada Gospića

Poljoprivredni redar u provođenju poslova iz stavka 1. ovoga članka ovlašten je rješenjem narediti fizičkim i pravnim osobama radnje u svrhu provođenja ove Odluke o agrotehničkim mjerama i mjerama za uređivanje i održavanje poljoprivrednih rudina te je dužan o utvrđenom stanju i poduzetim mjerama redovito izvještavati nadležnu poljoprivrednu inspekciju.

Protiv rješenja poljoprivrednog redara iz prethodnog stavka ovoga članka može se izjaviti žalba upravnom tijelu županije nadležnom za poslove poljoprivrede u roku od 15 dana od dana primitka rješenja.

Žalba protiv rješenja iz stavka 3. ovoga članka ne odgađa njegovo izvršenje.

**Članak 28.**

U obavljanju nadzora poljoprivredni redar ovlašten je:

1. izricati opomene fizičkim i pravnim osobama u svrhu provođenja agrotehničkih mjera te mjera za uređivanje i održavanje poljoprivrednih rudina,
2. rješenjem narediti:
3. poduzimanje radnji u svrhu sprečavanja nastanka štete, onemogućavanja ili smanjenja poljoprivredne proizvodnje,
4. poduzimanje radnji u svrhu uklanjanja posljedica nastale štete u poljoprivrednoj proizvodnji,
5. poduzimanje radnji u svrhu provedbe mjera za uređivanje i održavanje poljoprivrednih rudina,
6. uklanjanje protupravno postavljenih ograda, živica, drvoreda, voćnjaka pojedinačnih stabala i grmlja u pojasu poljskih putova i nerazvrstanih cesta označenih kao javno dobro u općoj uporabi,
7. naplatiti novčanu kaznu na mjestu počinjenja prekršaja
8. izdati obvezni prekršajni nalog.

**Članak 29.**

Vlasnici i posjednici poljoprivrednog zemljišta dužni su poljoprivrednom redaru u provedbi njegovih ovlasti omogućiti nesmetano obavljanje nadzora i pristup do poljoprivrednog zemljišta.

Ukoliko vlasnik ili posjednik poljoprivrednog zemljišta ne poduzme mjere propisane ovom Odlukom, poljoprivredni redar može za to ovlastiti drugu fizičku ili pravnu osobu, a troškove snosi vlasnik, odnosno posjednik.

Ako poljoprivredni redar u svome radu naiđe na protivljenje i otpor, ovlašten je od nadležne policijske uprave zatražiti pomoć.

**Članak 30.**

Poljoprivredni redar ima službenu iskaznicu kojom dokazuje službeno svojstvo ovlaštene osobe, identitet i ovlasti propisane Zakonom i ovom Odlukom.

1. **KAZNENE ODREDBE**

**Članak 31.**

Novčanom kaznom u iznosu od 5.000,00 kuna kaznit će se za prekršaj pravna osoba ako postupa protivno odredbama ove Odluke.

Novčanom kaznom u iznosu od 1.000,00 kuna kaznit će se za prekršaj fizička osoba obrtnik i osoba koja obavlja drugu samostalnu djelatnost te odgovorna osoba u pravnoj osobi iz st. 1. ovog članka, ako postupa protivno odredbama ove Odluke.

Novčanom kaznom u iznosu od 500,00 kuna kaznit će se za prekršaj fizička osoba ako postupa protivno odredbama ove Odluke.

**Članak 32.**

Poljoprivredni redar može naplaćivati novčanu kaznu na mjestu počinjenja prekršaja, uz izdavanje potvrde, sukladno Zakonu i ovoj Odluci.

Ako počinitelj prekršaja ne pristane platiti novčanu kaznu na mjestu počinjenja prekršaja, izdat će mu se obvezni prekršajni nalog s uputom da novčanu kaznu mora platiti u roku od osam dana od dana uručenja, odnosno dostave prekršajnog naloga.

Ukoliko počinitelj prekršaja u roku koji mu je određen za plaćanje izrečene novčane kazne uplati 2/3 iste, smatrat će se da je novčana kazna plaćena u cijelosti.

**Članak 33.**

U provedbi nadzora nad odredbama ove Odluke poljoprivredni redar Grada Gospića može pored naplate kazne propisane odredbama članaka 31. i 32. ove Odluke narediti vlasnicima i posjednicima poljoprivrednog zemljišta poduzimanje mjera propisanih ovom Odlukom.

Vlasnici i posjednici poljoprivrednog zemljišta koji ne provedu agrotehničke mjere iz članaka 4. do 13. ove Odluke i mjere za uređivanje i održavanje poljoprivrednih rudina iz članka 15. do 21. ove Odluke, pored plaćanja kazne propisane odredbama članka 31. i 32. ove Odluke, dužni su omogućiti ovlaštenim pravnim ili fizičkim osobama iz čl. 29., st. 2. ove Odluke poduzimanje mjera i snositi troškove provođenja istih.

**Članak 34.**

Vlasnici i posjednici poljoprivrednog zemljišta koji izazovu štetne posljedice neprovođenjem mjera zaštite od požara propisanih odredbama čl. 22. do 24. ove Odluke mogu biti kažnjeni za prekršaje propisane odredbama Zakona o zaštiti od požara.

1. **PRIJELAZNE I ZAVRŠNE ODREDBE**

**Članak 35.**

Stupanjem na snagu ove Odluke prestaje važiti Odluka o agrotehničkim mjerama, mjerama uređenja i održavanja poljoprivrednih rudina te mjerama zaštite od požara na poljoprivrednom zemljištu („Službeni glasnik Grada Gospića“ br. 10/10).

**Članak 36.**

Ova Odluka stupa na snagu osmog dana od dana objave u „Službenom vjesniku Grada Gospića“.

**PREDSJEDNIK GRADSKOG VIJEĆA**

**GRADA GOSPIĆA**

**Petar Radošević**